Verslag oor grondhervorming nou by RamaphosaPres. Cyril Ramaphosa, dr. Vuyo Mahlati, voorsitter van die paneel en adjunkpres. David Mabuza tydens die oorhandiging van die verslag. (Foto: Elmond Jiyane, GCIS) Pres. Cyril Ramaphosa en sy adjunk, David Mabuza, het Dinsdag die verslag van die presidensiële adviespaneel oor grondhervorming en landbou ontvang. Die paneel is in September verlede jaar aangestel om die inter-ministeriële komitee oor grondhervorming, waarvan Mabuza die voorsitter is, te adviseer oor ŉ wye verskeidenheid beleidsake soos restitusie, herverdeling, verblyfreg en landbousteun. Dit moes maniere hersien, navors en steun sodat die regering ŉ regverdige en gelyke grondhervormingsproses kan implementeer om historiese ongeregtighede reg te stel, landbouproduksie te verbeter, ekonomiese groei te versnel en voedselsekerheid te beskerm. Die paneel moes ook ŉ uiteensetting gee oor grondbeleid gesien in die lig van voortslepende ongelykheid, onbevredigende grond- en landbouhervorming, asook ongelyke stedelike grondontwikkeling. Dr. Vuyo Mahlati, president van die African Farmers’ Association of South Africa (Afasa), was die voorsitter van die paneel, wat uit verskeie kenners bestaan het. Paneellede het ingesluit die leierboer Nick Serfontein, Dan Kriek, president van AgriSA, adv. Tembeka Ngcukaitobi van die Johannesburgse balieraad, en prof. Mohammed Karaan, verbonde aan die Universiteit Stellenbosch. Die inter-ministeriële komitee en die adviesraad het oor ŉ tydperk van agt maande met rolspelers in verskeie sektore vergader. Ramaphosa het die span vir hulle werk bedank. Die presidensie het gesê die verslag is ŉ belangrike stap om ŉ unieke Suid-Afrikaanse oplossing vir probleme te vind en ŉ samelewing te bou waar almal in die land se skatte deel. Die verslag word nou eers aan die kabinet voorgelê, waarna dit bekend gemaak sal word.